ເອກອັກຄະລັດຖະທູດລາວ ຢື່ນສານແຕ່ງຕັ້ງຕໍ່ປະທານາ ທິບໍດີສະຫະລັດ
ທ່ານໂອ​ບາ​ມາ ​ໄດ້​ສ​ະ​ແດງ​ຄວາມ​ຍິນ​ດີ​ຕ້ອນຮັບ​ອັນ​ອົບ​ອຸ່ນ ຕໍ່​ການແຕ່ງ​ຕັ້ງທ່ານ​ແສງ ສຸຂະ​ທິວົງ ​ເປັນ​ເອກ​ອັກຄະ​ລັດຖະທູດລາວ ປະຈຳສະຫະລັດ.
ປະທານາທິບໍດີສະຫະລັດຕີລາຄາຢ່າງເລີກເຊິ່ງ ມິດຕະພາບແລະການຮ່ວມມືສອງຝ່າຍກັບ ສປປ ລາວ ແລະສະແດງຄວາມເຊື່ອໝັ້ນວ່າ ການຮ່ວມມືກັນຈະມີຄວາມກ້າວໜ້າຂຶ້ນຕື່ມໃນອະນາຄົດ ທ່ານບາຣັກ ໂອບາມາ ໄດ້ກ່າວເຊ່ນນັ້ນ ຕໍ່ເອກອັກຄະລັດຖະທູດແຫ່ງ ສປປ ລາວ ທີ່ໄດ້ເຂົ້າຢື່ນສານແຕ່ງຕັ້ງຂອງທ່ານ ຕໍ່ປະທານາ ທິບໍດີສະຫະລັດ ໃນອາທິດແລ້ວນີ້ ຕໍ່ໄປນີ້ ແມ່ນບົດຖະແຫລງຂ່າວຈາກສະຖານເອກອັກຄະລັດຖະທູດລາວ ປະຈຳນະຄອນ ຫລວງວໍຊິງຕັນດີຊີ ຕອນບ່າຍຂອງວັນທີ 28 ມີຖຸນາ 2010 ທີ່ທຳນຽບຂາວ ນະຄອນຫລວງວໍຊິງຕັນດີຊີ ທ່ານ ແສງ ສຸຂະທິວົງ ໄດ້ຍື່ນສານແຕ່ງຕັ້ງຂອງພະນະທ່ານ ຈູມມາລີ ໄຊຍະສອນ, ປະທານປະເທດ ແຫ່ງ ສາທາລະນະລັດ ປະຊາ ທິປະໄຕ ປະຊາຊົນລາວ ຕໍ່ພະນະທ່ານ ບາຣັກ ຮຸດເຊນ ໂອບາມາ, ປະທານາທິບໍດີ ແຫ່ງ ສະຫະລັດອາເມ ລິກາ ເພື່ອດຳລົງຕຳແໜ່ງເປັນເອກອັກຄະລັດຖະທູດວິສາມັນ ຜູ້ມີອຳນາດເຕັມ ແຫ່ງສາທາລະນະລັດ ປະຊາ ທິປະໄຕ ປະຊາຊົນລາວ ປະຈຳສະຫະລັດອາເມລິກາ ໃນພິທີດັ່ງກ່າວ ທ່ານເອກອັກຄະລັດຖະທູດ ແຫ່ງ ສປປ ລາວ ໄດ້ນຳເອົາຄວາມຢ້ຽມຢາມອັນອົບອຸ່ນ ແລະພອນໄຊອັນປະເສີດຂອງ ພະນະທ່ານ ຈູມມາລີ ໄຊຍະສອນ, ປະທານປະເທດ ແຫ່ງ ສປປ ລາວ ທີ່ສົ່ງເຖິງພະນະທ່ານ ບາຣັກ ໂອບາມາ, ປະທານາທິບໍດີແຫ່ງສະຫະລັດອາເມລິກາ ແລະພັນລະຍາ, ພ້ອມທັງເນັ້ນວ່າ ສາທາລະນະລັດ ປະຊາທິປະໄຕ ປະຊາຊົນລາວ ໄດ້ມີສາຍພົວພັນການທູດກັບສະຫະລັດອາເມລິກາ ມາເປັນ ເວລາຍາວນານ ຊຶ່ງຄົບຮອບ 55 ປີ ໃນປີ 2010 ນີ້ ໃນຂະນະດຽວກັນ ກໍໄດ້ສະແດງຄວາມຂອບໃຈ ຕໍ່ລັດຖະບານ ແລະປະຊາຊົນ ອາເມລິກາ ທີ່ໄດ້ໃຫ້ການຮ່ວມມື ແລະ ຊ່ວຍເຫລືອດ້ານມະນຸດສະທຳໃນການເກັບກູ້ລະເບີດບໍ່ທັນແຕກ ຊຶ່ງຕົກຄ້າງມາແຕ່ປາງສົງຄາມຢູ່ລາວ, ການອະນຸຍາດໃຫ້ທະນາຄານນຳເຂົ້າ ແລະສົ່ງອອກຂອງອາເມລິກາ ປ່ອຍເງິນກູ້ໃຫ້ແກ່ບັນດານັກທຸລະກິດອາເມລິກາ ທີ່ມາລົງທືນ ຢູ່ ສປປ ລາວ ກໍຄືການສະໜັບສະໜຸນ ສປປ ລາວ ໃນການກະກຽມເຂົ້າເປັນສະມາຊິກຂອງອົງການການຄ້າໂລກ ພະນະທ່ານ ປະທານາທິບໍດີ ບາຣັກ ໂອບາມາ ໄດ້ສະແດງຄວາມຍິນດີຕ້ອນຮັບອັນອົບອຸ່ນ ຕໍ່ການແຕ່ງຕັ້ງ ທ່ານ ແສງ ສຸຂະທິວົງ ເປັນເອກອັກຄະລັດຖະທູດວິສາມັນ ຜູ້ມີອຳນາດເຕັມ ແຫ່ງ ສປປ ລາວ ປະຈຳ ສະຫະລັດອາເມລິກາ ໃນໂອກາດດຽວກັນນີ້ ກໍໄດ້ຕີລາຄາຢ່າງເລີກເຊິ່ງມິດຕະພາບ, ການຮ່ວມມືສອງຝ່າຍໃນການຕ້ານໂຣກເອດ ແລະການເກັບກູ້ລະເບີດບໍ່ທັນແຕກຢູ່ ສປປ ລາວ ລວມທັງການຊ່ວຍເຫລືອອັນດີເລີດຂອງຝ່າຍລາວ ໃນການຊອກຄົ້ນຫາສິ່ງເສດເຫລືອຂອງທະຫານອາເມລິກາ ທີ່ຖືກຫາຍສາບສູນໃນປາງສົງ ຄາມ ແລະ ເຊື່ອໝັ້ນວ່າ ການຮ່ວມມືໃນບັນຫານີ້ ຈະມີຄວາມກ້າວໜ້າຂື້ນຕື່ມໃນອະນາຄົດ ຄຽງຄູ່ກັນນັ້ນ ພະນະທ່ານປະທານາທິບໍດີ ໄດ້ສະແດງຄວາມຍິນດີຮ່ວມໃນການແກ້ໄຂບັນຫາພາກພື້ນ ໂດຍຜ່ານການເຈລະຈາ ແລະໄດ້ຢືນຢັນວ່າ ສະຫະລັດອາເມລິກາສະໜັບສະໜຸນການເຊຶ່ອມໂຍງເຂົ້າກັບເສດຖະກິດໂລກ ຂອງ ສປປ ລາວ ໂດຍທັງສອງຝ່າຍໄດ້ເຮັດວຽກຮ່ວມກັນຢ່າງໄກ້ຊິດມາແລ້ວ ເພື່ອຊ່ວຍຄວາມພະຍາຍາມຂອງ ສປປ ລາວ ໃນການເຂົ້າເປັນສະມາຊິກຂອງອົງການການຄ້າໂລກ ໃນຕອນທ້າຍ ພະນະທ່ານປະທານາທິບໍດີ ສະຫະລັດ ອາເມລິກາ ໄດ້ສະແດງຄວາມຍິນດີຈະເຮັດວຽກຮ່ວມກັບ ທ່ານເອກອັກຄະລັດຖະທູດ ສປປ ລາວ ເພື່ອບັນລຸຜົນສຳເລັດໃນການຮ່ວມມືສອງຝ່າຍ ແລະຮັດແໜ້ນມິດຕະພາບລະຫວ່າງສອງປະເທດ ທ່ານເອກອັກຄະລັດຖະທູດ ສປປ ລາວ ກໍໄດ້ຢືນຢັນວ່າ ຈະເຮັດສຸດຄວາມສາມາດຂອງຕົນ ເພື່ອສືບຕໍ່ເສີມສ້າງການພົວພັນ ແລະ ການຮ່ວມມືສອງຝ່າຍທີ່ມີມາແລ້ວນັ້ນ ໃຫ້ຂະຫຍາຍຕົວຂື້ນຕື່ມ ທັງທີ່ກໍເພື່ອນຳຜົນປະໂຫຍດຕົວຈິງມາສູ່ປະຊາຊົນສອງຊາດ ລາວ ແລະ ອາເມລິກາ